b'\n_START_ARTICLE_\nBoris Holban\n_START_SECTION_\nBiografie\n_START_PARAGRAPH_\nBaruch Bruhman s-a n\xc4\x83scut \xc3\xaen 1908 \xc3\xaen Atachi, sat aflat atunci \xc3\xaen regiunea Cern\xc4\x83u\xc8\x9bi a guberniei Basarabia din Imperiul Rus._NEWLINE_\xc3\x8en 1929 a aderat la Partidul Comunist Rom\xc3\xa2n, regiunea Hotin afl\xc3\xa2ndu-se \xc3\xaen componen\xc8\x9ba Rom\xc3\xa2niei ca urmare a Unirii Basarabiei cu Rom\xc3\xa2nia. Pentru ac\xc8\x9biunile desf\xc4\x83\xc8\x99urate a fost arestat \xc8\x99i condamnat la 6 ani de \xc3\xaenchisoare, fiind \xc3\xaens\xc4\x83 amnistiat \xc3\xaen 1932. A p\xc4\x83r\xc4\x83sit Rom\xc3\xa2nia \xc3\xaen 1937 cu inten\xc8\x9bia de a se angaja \xc3\xaen Brig\xc4\x83zile Interna\xc8\x9bionale pentru a lupta \xc3\xaen Spania, trec\xc3\xa2nd mai \xc3\xaent\xc3\xa2i prin Cehoslovacia \xc8\x99i ajung\xc3\xa2nd \xc3\xaen vara lui 1938 \xc3\xaen Fran\xc8\x9ba. Datorit\xc4\x83 hot\xc4\x83r\xc3\xa2rii guvernului spaniol din septembrie 1938 de a retrage Brig\xc4\x83zile Interna\xc8\x9bionale de la c\xc3\xa2mpurile de lupt\xc4\x83, a r\xc4\x83mas la Paris unde a militat \xc3\xaen grupul de limb\xc4\x83 rom\xc3\xa2n\xc4\x83 al organiza\xc8\x9biei Main-d\xe2\x80\x99\xc5\x93uvre immigr\xc3\xa9e (MOI). \xc3\x8en 1939 s-a angajat \xc3\xaen armata francez\xc4\x83, fiind repartizat la un regiment de voluntari str\xc4\x83ini. A fost luat prizonier de germani fiind \xc3\xaenchis \xc3\xaen fort\xc4\x83rea\xc8\x9ba de la Metz de unde a evadat cu ajutorul unei c\xc4\x83lug\xc4\x83ri\xc8\x9be, H\xc3\xa9l\xc3\xa8ne Studler, care organizase o re\xc8\x9bea pentru a ajuta evadarea \xc8\x99i refugierea \xc3\xaen Fran\xc8\x9ba a prizonierilor de r\xc4\x83zboi._NEWLINE_Ajuns la Paris, Bruhman a recrutat lupt\xc4\x83tori antifasci\xc8\x99ti organiz\xc3\xa2nd \xc3\xaen martie 1942 grupul parizian FTP-MOI, prin fuziunea cu Organiza\xc8\x9bia Special\xc4\x83 a M\xc3\xa2inii de lucru Imigrante (Organisation Sp\xc3\xa9ciale \xe2\x80\x93 OS-MOI) condus\xc4\x83 de Joseph Boczor. Acest grup a desf\xc4\x83\xc8\x99urat numeroase ac\xc8\x9biuni \xc3\xaempotriva ocupan\xc8\x9bilor germani precum sabotaje \xc8\x99i atacuri \xc3\xaempotriva militarilor germani izola\xc8\x9bi sau \xc3\xaen grupuri. Fiind \xc3\xaen dezacord cu direc\xc8\x9bia Partidului Comunist Francez care cerea intensficarea ac\xc8\x9biunilor, Bruhman a fost demis de la condurea grupului \xc3\xaen iulie 1943, fiind \xc3\xaenlocuit de Missak Manuchian._NEWLINE_Ca urmare a asasin\xc4\x83rii, pe 28 septembrie 1943, a generalului SS Julius Ritter, \xc8\x99eful biroului pentru Fran\xc8\x9ba al Serviciului de Munc\xc4\x83 Obligatorie (\xc3\xaen francez\xc4\x83 STO, Service du Travail Obligatoire), ac\xc8\x9biunile realizate de Poli\xc8\x9bia francez\xc4\x83 pentru identificare rezisten\xc8\x9bilor s-au intensificat, astfel \xc3\xaenc\xc3\xa2t p\xc3\xa2n\xc4\x83 la mijlocul lunii noiembrie au fost aresta\xc8\x9bi 68 de membri ai organiza\xc8\x9biei (printre care \xc8\x99i cei cunoscu\xc8\x9bi sub numele de grupul Afi\xc8\x99ul ro\xc8\x99u._NEWLINE_Ca urmare a acestor arest\xc4\x83ri Bruhman a revenit la conducerea militar\xc4\x83 a grupului, din noiembrie 1943 p\xc3\xa2n\xc4\x83 la eliberarea Parisului, \xc3\xaen august 1944, c\xc3\xa2nd a fost numit comandant al Batalionului 51/22 format din voluntari str\xc4\x83ini. Dup\xc4\x83 terminarea celui de-al Doilea R\xc4\x83zboi Mondial, la sugestia conduc\xc4\x83torilor Partidului Comunist Francez, s-a \xc3\xaentors \xc3\xaen Rom\xc3\xa2nia, unde a fost ridicat la gradul de general \xc8\x99i a ocupat diferite func\xc8\x9bii \xc3\xaen armat\xc4\x83. \xc3\x8en aceast\xc4\x83 perioad\xc4\x83 \xc8\x99i-a schimb\xc4\x83 numele \xc3\xaen Boris Holban. \xc3\x8en 1950, \xc3\xaen perioada epur\xc4\x83rilor, a fost demis din armat\xc4\x83 \xc8\x99i trimis ca inginer \xc3\xaentr-o fabrica de textile, domeniu \xc3\xaen care a lucrat p\xc3\xa2n\xc4\x83 la ie\xc8\x99irea la pensie \xc3\xaen 1970._NEWLINE_\xc3\x8en 1979 a ob\xc8\x9binut o viz\xc4\x83 turistic\xc4\x83 pentru SUA pentru a-\xc8\x99i vizita fra\xc8\x9bii care erau stabili\xc8\x9bi acolo, cu care ocazie a vizitat \xc8\x99i Fran\xc8\x9ba. \xc3\x8en 1984 s-a instalat definitiv \xc3\xaen Fran\xc8\x9ba, ob\xc8\x9bin\xc3\xa2nd naturalizarea zece ani mai t\xc3\xa2rziu. Dup\xc4\x83 re\xc3\xaentoarcerea sa \xc3\xaen Fran\xc8\x9ba o polemic\xc4\x83 a agitat istoricii care studiau rezisten\xc8\x9ba francez\xc4\x83, polemic\xc4\x83 la care a participat \xc8\x99i Melin\xc3\xa9 Manuchian, privind responsabilitatea lui Holban \xc3\xaen capturarea \xc8\x99i executarea grupului Manuchian, acuza\xc8\x9bii pe care acesta le-a respins \xc3\xaen cartea de memorii Testament publicat\xc4\x83 \xc3\xaen 1989. \xc3\x8en 1999 a publicat o alt\xc4\x83 carte dedicat\xc4\x83 sorei H\xc3\xa9l\xc3\xa8ne._NEWLINE_Boris Holban a murit la 27 iunie 2004 \xc8\x99i a fost \xc3\xaenmorm\xc3\xa2ntat la cimitirul din Bagneux.\n_START_SECTION_\nDecora\xc8\x9bii\n_START_PARAGRAPH_\nLa 8 mai 1994, cu ocazia festivitatilor de comemorare a victoriei \xc3\xaempotriva Germaniei hitleriste, Boris Holban a fost numit cavaler al Ordinului Legiunii de onoare de c\xc4\x83tre pre\xc8\x99edintele Fran\xc8\x9bei Fran\xc3\xa7ois Mitterand.'